บิ๊ก‘LVT’ลั่นชนกลต.สู้คดียัดผิดอินไซด์
&#8220;เนียลเซ่น&#8221; ชิงลาออกจาก LVT ปักหลักสู้ถูก ก.ล.ต. ยัดข้อหาใช้อินไซเดอร์ เชื่อไม่กระทบธุรกิจ
29 ต.ค. 2565

“เนียลเซ่น” ชิงลาออกจาก LVT ปักหลักสู้ถูก ก.ล.ต. ยัดข้อหาใช้อินไซเดอร์ เชื่อไม่กระทบธุรกิจ
นายธนิก ศิริวัฒนประยูร ประธานกรรมการ บริษัท แอล.วี. เทคโนโลยี (LVT) เปิดเผยว่า นายแฮนส์ จอร์เกน เนียลเซ่น ขอลาออกจากตำแหน่งกรรมการผู้จัดการใหญ่ กรรมการ และประธานกรรมการบริหาร LVT มีผลตั้งแต่ 9 ก.ค.นี้เป็นต้นไป 
สาเหตุการลาออก เนื่องจากต้องการต่อสู้คดีพิสูจน์ความบริสุทธิ์ หลังจากถูกสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวหาใช้ข้อมูลภายใน (อินไซเดอร์) สั่งปรับ 1 ล้านบาท แต่ไม่ได้ทำผิดจึงไม่ยอมให้ปรับ และได้ทำหนังสือร้องขอความเป็นธรรมต่อเลขาธิการ ก.ล.ต. ขอเปลี่ยนทีมสอบสวน ซึ่งไม่ได้ให้ความเป็นธรรมในการสอบสวน ไม่อ่านบันทึกคำให้การให้ฟัง ไม่ได้แปลเป็นภาษาอังกฤษ และไม่ให้โอกาสอ้างอิงนำพยานบุคคล พยานเอกสารมาหักล้างข้อกล่าวหา ทั้งที่มีพยานบุคคล พยานเอกสารจำนวนมาก
นายวิชัย ตันติกุลานันท์ กรรมการผู้จัดการ กล่าวว่า การลาออกของนายเนียลเซ่น ไม่ส่งผลกระทบกับการดำเนินธุรกิจ ยังเป็นที่ปรึกษาช่วยงานต่อไป เนื่องจากเป็นผู้ก่อตั้งบริษัทและมีคอนเนกชั่นในการรับงานทั่วโลก ส่วนหุ้นที่ถืออยู่จำนวน 39.34 ล้านหุ้น หรือ 5.69% ไม่ได้ขายออก 
สำหรับนายเนียลเซ่น เป็นผู้ก่อตั้ง LVT มา 17 ปี มีผลงานไม่น้อยกว่า 82 ประเทศทั่วโลก ยืนยันไม่รับข้อกล่าวหาและต้องการต่อสู้ถึงที่สุด